Hvis du er hyppig bruger af Aggersundbroen, kan du få glæde en SMS-service, som Vejdirektoratet har indført i forbindelse med arbejdet på broen. Aggersundbroen skal spærres fra mandag den 18. januar til søndag den 24. januar i tidsrummet 00:05 - 05:00, og med den nye SMS-service kan man modtage en besked, hvis broen er åben, selvom Vejdirektoratet har meldt ud, at den skulle være lukket. - Send SMS til 5070 0495 med teksten Aggersund. Så modtager du besked, hvis broen er åben, selvom vi tidligere har meldt ud, at den er lukket, skriver Vejdirektoratet. Årsagen til arbejdet er, at Vejdirektoratet skal fjerne de store sten ved bropillernes fundament for at få plads til at sætte spuns omkring bropillerne. Arbejdet er en del af forberedelserne til skibsstødssikring af Aggersundbroen. Broklapperne står åbne, når stenene fjernes, fordi der skal være plads til det skib, der fjerner stenene med grab. Vejdirektoratet beklager på forhånd de gener, arbejdet medfører for trafikanterne.

Referat:
Aggersundbroen er i en periode i januar spærret om natten. En SMS-service skal hjælpe bilisterne.